ལོར་ཡོན་ཏན་རྒྱ་མཚོ་རྫོང་སློབ་འབྲིང་ནས་སློབ་གྲྭ་ཐོན་པ་དང་།ཁོང་གི་ལག་ཏུ་རང་ཉིད་ལྷོ་ཁ་གྲོང་ཁྱེར་མཐོ་འབྲིང་དང་པོར་ཡིག་རྒྱུགས་འཕྲོད་པའི་སློབ་བསྡུའི་བརྡ་ཐོ་འབྱོར།སློབ་བསྡུའི་བརྡ་ཐོ་ལག་ཏུ་འབྱོར་དུས།ཡུན་རིང་འཁྱག་གྲང་གི་གདུང་བས་གཙེས་པའི་ཡོན་ཏན་རྒྱ་མཚོའི་སེམས་པ་དགའ་བ་འབུམ་གྱིས་མྱོས་ཏེ།སེམས་ལ་སྔར་བྱུང་མྱོང་མེད་པའི་དྲོད་ཁོལ་ཅིག་ངང་གིས་རྒྱས་བྱུང་མོད།མིག་མདུན་གྱི་ཁྱིམ་ཚང་གི་གནས་ཚུལ་དེ་དག་མཐོང་དུས།ཁོའི་སེམས་པ་དེ་མ་ཉིད་དུ་བློང་བློང་པོར་གྱུར།ཉིན་འགའ་ཤས་རིང་།ཡོན་ཏན་རྒྱ་མཚོའི་སེམས་པ་ལྷོད་ལ་འབབ་ཐབས་གཏན་ནས་མ་བྱུང་།རང་མཉམ་གྱི་སློབ་མ་གཞན་དང་འདྲ་བར་མུ་མཐུད་སློབ་གྲྭར་འགྲོའམ།ཡང་ན་ཁྱིམ་དུ་བསྡད་དེ་ཕ་དང་ལྷན་དུ་ཁྱིམ་ཚང་སྐྱོང་དགོས།མ་གཞི་བྱས་ན་ཁོང་ཡང་ན་མཉམ་གཞོན་ནུ་ཚོ་དང་འདྲ་བར་སློབ་གྲྭར་འགྲོ་འདོད་ཧ་ཅང་ཆེ།འོན་ཀྱང་།ཁྱིམ་ཚང་དུ་ངལ་རྩོལ་ནུས་ཤུགས་ཉུང་བས།དབུལ་སྐྱོར་ཁྱིམ་ཚང་གི་གྲལ་དུ་ཚུད་པ་དང་།ཨ་ཕའི་གཟུགས་གཞི་ཐང་པོ་མེད་པས་ཨ་ཕར་ཡང་ལྟ་རྟོག་བྱེད་མཁན་མེད་སྟབས།ལོ་ན་མཐོ་བའི་ཕ་རྒན་གཅིག་པུ་བསྐྱུར་ནས་ཁོ་རང་སློབ་གྲྭར་འགྲོ་ག་ལ་ཕོད།དེ་ལྟར་ཁོ་རང་སློབ་གྲྭར་འགྲོ་འདོད་ཀྱི་འདུན་པ་དེ་ནུབ་མཁའི་མཚམས་སྤྲིན་ཇི་བཞིན་དལ་བུར་ཡལ་ཞིང་།ད་ནི་དཀའ་སྡུག་གི་འཚོ་བར་མགོ་བསྒུར་ནས་བསྡད་ན་མི་འགྲིག་སྙམ་སྟེ།སྙིང་སྟོབས་རབ་བསྐྱེད་ཀྱིས་ཕ་ཡུལ་དུ་ལོག་ནས་ཁྱིམ་ཚང་གི་གདུང་མ་འདེགས་རྒྱུའི་སེམས་ཐག་བཅད་པ་དང་།སྔ་ཙམ་དབུལ་པོ་ནས་སྒྲོལ་ཐུབ་པའི་ཆོད་སེམས་བཅངས།